《西湖四景》
宋代·程安仁

阳春三月天气新，湖中丽人花照春。
满船罗绮载花酒，燕歌赵舞留行云。
五月湖中采莲女，笑隔荷花共人语。
靓妆玉面映波光，细袖轻裙受风举。
芙蓉秋晓传清香，西施初洗匀新妆。
中秋月魄两相照，玉壶皎洁无纖芒。
严冬凛凛霜雪天，银山玉树相钩连。
薄雪远草相掩映，似无似有虚无间。
百年人事有尽处，四时景物无穷年。